Tragedi maut selepas melawat
SIBU: Perjalanan balik
seorang lelaki setelah melawat abang iparnya yang sakit tenat di Sarikei
bertukar tragedi apabila maut dalam kemalangan di Jalan Peradom di sini petang
Isnin. Ketua Polis Daerah Sibu,
ACP Stanley Jonathan Ringgit berkata, mangsa dikenali sebagai Yii Kheng Ang,
64, terbunuh selepas kereta yang dipandunya berlanggar dengan sebuah lori yang
membawa muatan tong gas kosong. “Pada sebelah pagi,
mangsa datang ke Balai Lanang di sini untuk mengisi Borang Pergerakan ke
Sarikei untuk melawat abang iparnya yang berusia 85 tahun yang sakit tenat. “Bagaimananpun,
dalam perjalanan balik ke Sibu, mangsa terlibat dalam kemalangan jalan
raya,” katanya ketika dihubungi pemberita, semalam. Menurut Stanley,
siasatan awal mendapati kemalangan berlaku apabila sebuah lori yang bergerak
dari arah Jalan Lanang Sibu menuju ke Bintangor dilanggar oleh sebuah kereta
yang bergerak dari arah Sarikei menuju ke Sibu, yang tiba-tiba memasuki jalan
bertentangan. “Akibat kemalangan
itu, mangsa disahkan maut ditempat kejadian manakala pemandu lori dibawa ke
Hospital Sibu untuk mendapatkan rawatan,” jelasnya. Sementara itu, menurut
Ketua Jabatan Bomba dan Penyelamat Malaysia (JBPM) Zon Sibu, PgKB I Janggan
Muling, pihaknya menerima panggilan mengenai kemalangan tersebut kira-kira 1.03
petang sebelum sepasukan anggota dari Balai Bomba dan Penyelamat (BBP) Sibu
diarahkan ke lokasi. “Pihak bomba
bertindak mengeluarkan mangsa yang tersepit di bahagian hadapan dengan
menggunakan ‘Resque Tool”. “Setelah memastikan
keadaan terkawal, pihak bomba bertolak balik ke balai sekitar 1.48
petang,” ujarnya.  
See author's posts
